Diari Oficial de la Generalitat Valenciana


Sumari del DOGV 7910, del 04-11-2016 (2016/8673)

RESOLUCIÓ de 10 d'octubre de 2016, de la Conselleria d'Habitatge, Obres Públiques i Vertebració del Territori, per la qual es resol la denegació de la proposta del Pla de l'Actuació Territorial Estratègica Port Mediterrani.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7910

Data del DOGV
:   04-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8673


Data del document
:   10-10-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * Paterna
    * pla d'urbanisme

DISPOSICIÓ ANUL·LADA. Vegeu la RESOLUCIÓ de 22 de desembre de 2021, de la Direcció General de Política Territorial i Paisatge, per la qual es fa pública la Sentència ferma número 517/2019, dictada per la Secció Primera de la Sala Contenciosa Administrativa del Tribunal Superior de Justícia de la Comunitat Valenciana (DOGV núm. 9260 de 20.01.2022).

RESOLUCIÓ de 10 d'octubre de 2016, de la Conselleria d'Habitatge, Obres Públiques i Vertebració del Territori, per la qual es resol la denegació de la proposta del Pla de l'Actuació Territorial Estratègica Port Mediterrani. [2016/8673]  
Antecedents de fet  
1. Amb data 4 de juliol de 2012, Ian Sandford, en nom i representació de la mercantil Eurofund Investment, SL, Puerto Ademuz, sol·licita la declaració com a actuació territorial estratègica del projecte denominat Port Mediterrani.  
2. El Consell de la Generalitat, mitjançant un acord adoptat en la sessió celebrada el 25 de gener de 2013 (DOCV 6960, 07.02.2013), va declarar com actuació territorial estratègica (ATE) el projecte denominat Port Mediterrani als municipis de Paterna i Godella, en els termes que s'indicava en l'informe de compatibilitat annex a l'acord esmentat.  
  
3. La versió preliminar del pla d'ordenació va ser sotmés a consultes i participació pública, per dues vegades, mitjançant la Resolució de 29 de maig de 2014, de la Conselleria d'Infraestructures, Territori i Medi Ambient (DOCV 7303, 25.06.2014) i mitjançant una Resolució de la Conselleria d'Infraestructures, Territori i Medi Ambient (DOCV 7556, 26.06.2015).  
4. Amb data 8 de març de 2016, la Subdirecció General d'Ordenació del Territori i Paisatge sol·licita a l'òrgan ambiental l'emissió d'una memòria ambiental per a la qual cosa remet una còpia de l'expedient administratiu.  
5. L'òrgan ambiental, amb data 29 de setembre de 2016, d'acord amb la documentació i els informes que es troben en l??expedient, acorda emetre memòria ambiental desfavorable a l'actuació territorial estratègica Port Mediterrani a Paterna.  
Tenint en compte els antecedents de fet assenyalats en els apartats anteriors i vista la proposta de la Direcció General d'Ordenació del Territori, Urbanisme i Paisatge, s'apliquen els següents  
  
  
Fonaments jurídics  
1. De conformitat amb el que estableix la disposició transitòria primera, 1, de la Llei 5/2014, de 25 de juliol, d'Ordenació del Territori, Urbanisme i Paisatge (d'ara en avant LOTUP), al present procediment és d'aplicació la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials Estratègiques.  
  
2. De conformitat amb el que estableix l'article 2.3 de la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials Estratègiques, «l'aprovació del Pla i la resta d'instruments urbanístics correspon a la conselleria competent en matèria de territori». Igualment, de conformitat amb el que estableix l'article 3.3 del Decret 8/ 2016, de 5 de febrer, pel qual s'aprova el Reglament dels òrgans territorials i urbanístics de la Generalitat, a la consellera competent en matèria d'ordenació del territori i urbanisme correspon «la resolució aprovatòria del pla o projecte en què s'instrumenta una actuació territorial estratègica».  
  
3. L'instrument d'ordenació corresponent a l'ATE Port Mediterrani, com s'ha indicat en els antecedents de fet, va ser sotmés per dues vegades a un ampli procés de participació pública, en compliment de la normativa reguladora de l'avaluació ambiental estratègica de plans i programes. Fruit del dit procediment, la comissió d'avaluació ambiental, en la sessió celebrada el dia 29 de setembre de 2016, va acordar «emetre memòria ambiental desfavorable a l'actuació territorial estratègica Port Mediterrani a Paterna», per les raons i amb els motius que en l'esmentat acord es determinen i la cita dels quals ometem a fi de ser breus.  
  
A la vista de l'esmentat acord, i tenint en compte els condicionants mediambientals que s'hi inclouen, així com la naturalesa jurídica de la memòria ambiental, a l'òrgan administratiu encarregat de l'aprovació d'un document de planejament no li queda una altra solució jurídicament acceptable que assumir les determinacions de l'esmentada memòria ambiental, i denegar, en coherència amb els seus plantejaments, l??ordenació territorial proposada.  
Això és així d'acord amb la més recent jurisprudència que dota de valor preponderant la variable mediambiental sobre la urbanística. Així, per exemple, la sentència del Tribunal Suprem de 8 de juny de 2012 (recurs de cassació 126/2010), quan afirma en el seu fonament jurídic tercer que «L'urbanisme es troba en evident i creixent relació amb el medi ambient. El denominat urbanisme sostenible resumeix aqueixa connexió entre ambdós títols. En aquest sentit, la contundent irrupció i el progressiu desenvolupament de la preocupació mediambiental, en general, i la seua projecció sobre l'urbanisme, en particular, ha experimentat una significativa evolució en els últims anys. Aquesta relació ha passat de ser en el seu origen quasi imperceptible a tindre un vincle cada vegada més intens [...] En aquesta relació urbanisme versus medi ambient es detecta, d'acord amb les esmentades lleis i d'altres mediambientals de nova generació, una certa prevalença del segon títol, perquè ja les normes urbanístiques no poden menysprear ni mantindre's al marge de la variable ambiental».  
La memòria ambiental, tal com ha sigut dissenyada per les dues lleis reguladores de l'avaluació ambiental estratègica que s'han dictat fins a la data, té clarament una naturalesa jurídica d'acte de tràmit, no definitiu, equivalent a la dels denominats informes preceptius i determinants, de manera que l'òrgan administratiu amb competències materials no pot apartar-se del contingut de l'esmentat informe si no és justificant la seua decisió amb arguments d'igual o superior rellevància als utilitzats per la memòria ambiental. Així es pronuncia el Tribunal Suprem, entre moltes altres, en la Sentència de 30 setembre 2013 (RJ 2013\7759), de totes maneres, en relació amb aqueix caràcter determinant, que no formalment i explícitament vinculant de l'informe al qual es refereix aquest precepte, hem de dir: 1r. Que partint de la base que determinar és fixar els termes d'alguna cosa, si el legislador atribueix a un informe el caràcter de determinant és perquè li vol atribuir un valor reforçat. En paraules de la Sentència d'aquesta sala i secció de 8 de març de 2010 (RJ 2010, 2460), recurs de cassació número 771/2006, es tracta d'informes necessaris perquè l'òrgan que ha de resoldre es forme criteri sobre les qüestions a dilucidar. Precisament per tractar-se d'informes que revisten una singular rellevància quant a la configuració del contingut de la decisió, és exigible que l'òrgan competent per a resoldre aplique la motivació en el cas que la seua decisió s'aparte del que s'ha indicat en aquells informes. Des d'aquesta perspectiva, per molt que aquests informes no puguen caracteritzar-se com a vinculants des d'un pla formal, sí que s'aproximen a aqueix caràcter des del pla material o substantiu.  
  
Tenint en compte els anteriors arguments, a la llum dels informes sectorials emesos, l'informe desfavorable del Ministeri de Foment respecte de la solució viària proposada, el caràcter vinculant del qual l'estableix de forma nítida i clara l'article 16 de la Llei estatal 37/2015, de 29 de setembre, de Carreteres, així com l'informe, també desfavorable, emés per la Subdirecció General de Mobilitat de la Conselleria d'Habitatge, Obres Públiques i Vertebració del Territori, el caràcter vinculant de la qual l'estableix l'article 33.4 de la Llei 6/1991, de 27 de març, de Carreteres de la Comunitat Valenciana, en constatar l'incompliment de les normes reguladores de la denominada zona de protecció de carreteres, és procedent la denegació de l'aprovació de l??ordenació territorial proposada.  
Tenint en compte les anteriors consideracions jurídiques, resolc:  
  
  
Primer  
Denegar l'aprovació de la proposta de Pla d'Ordenació de l'Actuació Territorial Estratègica Port Mediterrani a Paterna i Godella, presentat per Eurofund Valencia, SL.  
  
Segon  
Procedir a l'arxivament de l'expedient administratiu incoat a aquest efecte, a la devolució de la garantia provisional i donar-ne compte al Consell.  
  
Contra la present resolució, que posa fi a la via administrativa, es podrà interposar un recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l??endemà de la notificació o publicació d'aquesta, de conformitat amb el que estableix l'article 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjuí que els interessats puguen interposar qualsevol altre recurs que estimen oportú.  
  
València, 10 d'octubre de 2016. La consellera d'Habitatge, Obres Públiques i Vertebració del Territori: María José Salvador Rubert.